लखनऊ। अयोध्या में विवादित ढांचा ढहाए जाने के मामले के अभियुक्तों समाजवादी पार्टी (सपा) सांसद बृजभूषण शरण सिंह तथा शिवसेना के पूर्व विधायक पवन पाण्डेय ने आज लखनऊ की विशेष सीबीआई अदालत में आत्मसमर्पण कर दिया। गत 17 दिसम्बर को सिंह तथा पाण्डेय के अदालत में पेश नहीं होने पर न्यायालय ने उनके खिलाफ गैरजमानती वारंट जारी किया था। विशेष न्यायाधीश (सीबीआई) लखनऊ शशिमौलि तिवारी ने दोनों अभियुक्तों के खिलाफ पूर्व में जारी गिरफ्तारी वारंट को वापस ले लिया और मामले में गवाही के लिये अगली तारीख 24 दिसम्बर मुकर्रर की।